ראשי » בריאות » סיכום אירועי יום הכיפורים: 2,229 אירועים , 1355 הופנו לבתי חולים , 62 מנות דם.
סיכום אירועי יום הכיפורים: 2,229 אירועים , 1355 הופנו לבתי חולים , 62 מנות דם.
גם בשנה זו היו ידיהם של צוותי מד”א עמוסות עבודה במהלך יום הכיפורים. 1,659 בני אדם טופלו בידי צוותי מגן דוד אדום, מהם 1,355 בני אדם פונו להמשך טיפול בבתי החולים ברחבי הארץ, זאת בהשוואה ל – 2,326 חולים ופצועים שטופלו על ידי מד”א אשתקד, כאשר 1,596 מהם פונו לבתי החולים.
בין המטופלים שטופלו ע”י מד”א, 228 בני אדם טופלו לאחר שהתעלפו, התייבשו וחשו ברע עקב הצום, 21 בני אדם נזקקו להחייאה, 54 מהמטופלים היו מתפללים בבתי הכנסת אשר קיבלו טיפול רפואי וחלקם אף פונה להמשך טיפול בבית החולים. צוותי מד”א הוזעקו להעביר 134 יולדות לבתי החולים, ובתוך כך 7 נשים כרעו ללדת ויולדו על ידי החובשים והפאראמדיקים של מד”א בביתן ובאמבולנסים בערים מג’דל שמס, קלנסווה, מודיעין, פתח תקווה, כרמיאל, ירושלים ובני ברק.
גם השנה היו מקרים רבים של פציעות עקב רכיבה על אופנים, אופניים חשמליים והחלקה על גלגליות, סקטבורד, רולר-בליידס וקורקינט. 265 בני אדם נפצעו, נפגעו ונזקקו לעזרה ראשונה, חלקם אף פונו לבתי החולים השונים ברחבי הארץ, מהם ילד כבן 9 שהתנגש בקיר כשרכב על אופניו בגן יבנה ופונה במצב בינוני לבי”ח קפלן כשהוא סובל מחבלה בפנים וגבר כבן 50 שנפל מאופניו בתל אביב ופונה במצב בינוני לבי”ח איכילוב עם חבלת ראש.
בנוסף 28 בני אדם נפצעו בתאונות דרכים ברחבי הארץ, מהם: הולך רגל (פלשתינאי) כבן 70 שנפגע מרכב בכביש 365 סמוך לנוקדים ופונה במצב בינוני לבי”ח הדסה ע”כ ורוכב אופניים כבן 12 שנפגע מרכב בכניסה ליער בן שמן ופונה במצב בינוני לבי”ח תל השומר כשהוא סובל מחבלת ראש.
צוותי מד”א הוזעקו לטפל ב 24 פצועים מאירועי אלימות בהם: 1 קשה כבן 33 שנדקר בפלג גופו העליון בכפר כמאנה ופונה לבי”ח נהריה ו- 23 קל.
לצערנו, השנה, נרשמו 2 תקריות של ידויי אבנים והפרעה לאמבולנסים של מד”א ע”י ילדים ובני נוער בערים אשדוד ועכו – ראוי לציין שלא מדובר בחרדים.
אתמול (29.9) בשעה 21:29 התקבל דיווח במוקד 101 של מד”א במרחב נגב על נער שנפל מסוס והובא מאחד מיישובי הפזורה לחבירה עם צוותי מד”א בכביש 60 סמוך לצומת אבו כף, חובשים ופאראמדיקים של מד”א העניקו טיפול רפואי ופינו לבי”ח סורוקה צעיר כבן 18 במצב בינוני עם חבלת ראש.
היום (30.9) בשעה 06:49 התקבל דיווח במוקד 101 של מד”א במרחב לכיש על גבר שנמשה מהים בפארק הלאומי אשקלון כשהוא מחוסר הכרה. פאראמדיקים של מד”א קבעו את מותו של גבר כבן 27 (נתין זר).
במהלך יום הכיפורים סיפקו שירותי הדם של מד”א לבתי החולים ברחבי הארץ 62 מנות ומרכיבי דם.
יחד עם זאת, כמדי שנה בעת החגים, אנו נתקלים במחסור דם עונתי. בשל המחסור במנות דם בימים אלו, אנו פונים אל הציבור בבקשה לבוא אל עמדות התרמות הדם של מד”א שיוצבו בקניונים, באתרי התיירות, בתחנות מד”א השונות ובמקומות ציבוריים נוספים ברחבי הארץ ולתרום דם בדגש על סוג דם O ו- Rh שלילי מכל הסוגים (O-, A-, B-, AB-). מידע על עמדות התרמות דם ניתן למצוא באתר האינטרנט של מד”א בכתובת http://www.mdais.org/dam ביישומון (אפליקציה) ‘מד”א שלי’ בסמארטפון ובטלפון 03-5300400 בו ניתן לקבל גם מידע על סוג הדם באמצעות מענה קולי אוטומטי וממוחשב שמזהה ומבין דיבור.
מנכ”ל מד”א, אלי בין: “כבכל שנה, גם השנה נערכו כוחות מד”א לקראת יום הכיפורים בהיערכות גבוהה ובכוננות שיא על מנת להעניק לציבור את הטיפול הרפואי היעיל, המהיר והאיכותי ביותר. צוותי מד”א פעלו במהלך יום הכיפורים ועשו כל שביכולתם למען הצלת חיים. עם תום יום הכיפורים, נערכים צוותי מד”א להגיש סיוע רפואי גם במהלך ימי חג הסוכות שבפתח. אני מודה לכל צוותי מד”א שפעלו במהלך יום הכיפורים ומאחל, בשמי ובשם ארגון מגן דוד אדום, גמר חתימה טובה וחג שמח לכל בית ישראל”.